P6_TA(2006)0350

Doha-udviklingsdagsordenen

Europa-Parlamentets beslutning om sammenbruddet i forhandlingerne om Doha-udviklingsdagsordenen

Europa-Parlamentet,

- der henviser til den erklæring, der blev vedtaget på WTO's ministerkonference i Doha den 14. november 2001,

- der henviser til sin beslutning af 4. april 2006 om evaluering af Doha-runden efter WTO's ministerkonference i Hongkong [1],

- der henviser til ministererklæringen fra WTO's sjette ministerkonference, der blev vedtaget den 18. december 2005 [2],

- der henviser til forretningsordenens artikel 108, stk. 5,

A. der henviser til, at Doha-runden blev indledt i 2001 med det formål at afhjælpe den eksisterende uligevægt i det multilaterale handelssystem på grundlag af den fælles overbevisning, at kun et multilateralt system, der er baseret på fair handel og retfærdige og rimelige bestemmelser, kan sikre reel udvikling og sætte udviklingslandenes behov og interesser øverst på dagsordenen for Doha-arbejdsprogrammet,

B. der henviser til, at en manglende afslutning af Doha-runden kan skade det multilaterale handelssystems troværdighed og medføre et skift i retning mod bilaterale og regionale handelsaftaler, som ofte øger uligevægten mellem industri- og udviklingslandene,

C. der henviser til, at udviklingslande og de mindst udviklede lande vil lide mest under sammenbruddet af forhandlingerne, da den længe ventede genskabelse af balancen i handelsbestemmelserne med henblik på at lade handel fremme bæredygtig udvikling under hensyntagen til det globale styringssystem ikke kan opnås uden for de multilaterale rammer,

D. der henviser til, at en forlængelse af den nuværende usikkerhed om fremtiden for multilateralisme og WTO som institution vil bidrage til den globale økonomiske og politiske usikkerhed og få økonomiske, finansielle og sociale konsekvenser,

E. der henviser til, at WTO's nuværende struktur bør ændres for at fremme forhandlingerne og øge ansvarligheden og gennemsigtigheden,

1. gentager sin fulde støtte til den multilaterale tilgang til handelspolitik og den rolle, som WTO bør spille som garant for regelbaseret international handel; beklager derfor det foreløbige sammenbrud i forhandlingerne under Doha-runden i juli 2006 og er især skuffet over, at visse hovedaktørers utilstrækkelige fleksibilitet medførte, at forhandlingerne gik i hårdknude;

2. er bekymret over, at manglende indgåelse af en aftale om Doha-udviklingsrunden kan risikere at føre til det nuværende multilaterale handelssystems sammenbrud; understreger, at en overgang til bilaterale/regionale aftaler vil føre til ulige og mindre gennemskuelige forhandlinger og ofte stille det fattigste land ugunstigt;

3. understreger, at konsekvenserne af sammenbruddet på kort og mellemlang sigt vil påvirke udviklingslandene og de mindst udviklede lande mest, især hvis de tilsagn om udvikling, der blev givet i Hongkong, ikke længere overholdes;

4. er bekymret over, at sammenbruddet i de multilaterale forhandlinger kan resultere i yderligere handelskonflikter, hvor WTO-medlemmer gennem mægling forsøger at opnå det, der ikke kunne opnås gennem forhandlinger;

5. opfordrer til, at alle de store aktører, herunder EU, USA og G20 påtager sig en stærk forpligtelse til at indgå en afbalanceret aftale om de enkelte hovedemner for rundens forhandlinger, således at udvikling udgør det vigtigste punkt i konklusionerne, og resultatet evalueres yderligere med henblik på at sikre, at Dohaudviklingsrunden i sidste ende vil føre til betydningsfulde og bæredygtige økonomiske gevinster, navnlig for udviklingslandene; understreger, at det med henblik på fuldt ud at gennemføre Doha-mandatet er nødvendigt at holde fast i de positive resultater af forhandlingerne, og at de tilbud, der allerede er givet om forskellige elementer i forhandlingsdagsordenen, bør danne grundlag for forhandlingerne;

6. mener, at industrilandene fortsat bør skabe gunstigere handelsvilkår for udviklingslandene og de mindst udviklede lande uafhængigt af det endelige resultat af runden; opfordrer alle udviklede lande og de mest udviklede udviklingslande til at følge EU's "alt undtagen våben"-initiativ og at sikre de mindst udviklede lande fuldstændig told- og kontingentfri markedsadgang;

7. understreger behovet for institutionelle reformer med henblik på at forbedre forvaltningen af WTO, og gentager betydningen af at øge WTO's ansvarlighed og demokratiske legitimitet som forhandlingsforum og organisation; er overbevist om, at den multilaterale proces, som er baseret på bottom-up-princippet og princippet om gennemskuelighed, skal ligge til grund for forhandlingerne; understreger samtidigt behovet for en proces, hvor alle medlemmer inddrages;

8. mener, at sammenbruddet i forhandlingerne bør give anledning til en evaluering af, hvilke betingelser der er nødvendige for at forbedre fremtidige handelsforhandlinger;

9. opfordrer Kommissionen og Rådet til at indgå en aftale, der sikrer Europa-Parlamentets fulde deltagelse i EU's internationale handelsforhandlinger;

10. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og WTO's generaldirektør.

[1] "Vedtagne tekster", P6_TA(2006)0123.

[2] Dokument 05-6248, WT/MIN(05)/DEC).

--------------------------------------------------